রাষ্ট্রপতিরসচিবালয়
জামাইকার সংসদে উভয় কক্ষের যৌথ অধিবেশনে ভারতের রাষ্ট্রপতি শ্রী রামনাথ কোবিন্দের ভাষণ
নয়াদিল্লী, ১৮ মে, ২০২২
সংসদের উভয় কক্ষের যৌথ অধিবেশনে আজ ভাষণ দিতে পেরে আমি অত্যন্ত সম্মানিত বোধ করছি।
অধ্যক্ষা মহোদয়া,
বিশ্বের বৃহত্তম গণতন্ত্রের সাংবিধানিক প্রধান হিসেবে জামাইকার প্রাণবন্ত গণতন্ত্রের নেতৃবৃন্দের যৌথ সমাবেশে ভাষণ দিতে পেরে আমি গর্বিত। জামাইকার প্রাণবন্ত সংস্কৃতি এবং দেশটির প্রাণচঞ্চল মানুষের সঙ্গে মিলিত হওয়ার বিষয়ে যে অভিজ্ঞতার কথা আমি শুনেছি তা উপলব্ধি করার বিষয়ে আমি অত্যন্ত আশাবাদী ছিলাম। বব মার্লে-র সঙ্গীত, রিগ মিউজিক এবং ক্রীড়া ক্ষেত্রের সুপার স্টারদের এই দেশটি সারা বিশ্বে অত্যন্ত সুবিদিত। শুধু তাই নয় ব্লু মাউন্টেন কফি এবং মোহময়ী সমুদ্র সৈকত সমৃদ্ধ দেশ হিসেবে জামাইকা অত্যন্ত পরিচিত।
ভারত থেকে ১৫ হাজার কিলোমিটার দূরে এসেও মনে হচ্ছে আমি যেন দেশেই রয়েছি। সংসদে উভয় কক্ষের যৌথ সভায় যাঁরা উপস্থিত রয়েছেন তাঁদের অনেকের সঙ্গে ভারতের যোগসূত্র রয়েছে। জামাইকা ভারতীয়দের মর্যাদা ও শ্রদ্ধার সঙ্গে আপন করে নিয়েছে। আর এ কারণেই কেবল রাজনীতি, ব্যবসা-বাণিজ্য, সঙ্গীত বা খেলাধুলাতেই নয় খাবার-দাবারে সমৃদ্ধ ভারতীয়ত্বের উপস্থিতি লক্ষ্য করা যায়।
ভারত থেকে আমি একটি চন্দন গাছের চারা এখানে নিয়ে এসেছি। এই চারাগাছটি ভারত-জামাইকা অংশীদারিত্ব উদ্যানে গতকাল আমি রোপণ করেছি। এই চারাগাছটি বৃক্ষ হিসেবে তার প্রসার বিস্তার করবে। ঠিক যেভাবে ভারতীয় সম্প্রদায়ের মানুষ জামাইকার উন্নয়নে নিরন্তর অবদান রেখে আসছেন। কেবল প্রবাসী ভারতীয় ও সাংস্কৃতিক বন্ধনই নয় বরং গণতন্ত্র ও উদারতার প্রতি বিশ্বাস দুই দেশকে নিকটে নিয়ে এসেছে। জামাইকার সংবিধানে সমস্ত নাগরিকের সমানাধিকারের যে সংস্থান রয়েছে তা ভারতে প্রত্যেক নাগরিকের ব্যক্তি স্বাধীনতার মধ্যে প্রতিফলিত হয়।
রাইট এক্সলেন্ট মার্কাস গার্ভে স্মৃতিসৌধে শ্রদ্ধা নিবেদনের মধ্য দিয়ে গতকাল আমার সফরের সূচনা হয়। মার্কাস গার্ভের অন্যায় ও বৈষম্যের বিরুদ্ধে লড়াই সারা বিশ্বজুড়ে প্রজন্মের পর প্রজন্মের মানুষকে অনুপ্রাণিত করেছে। ভারতে ডঃ বাবাসাহেব আম্বেদকর সাধারণ মানুষের কাছে পূজিত হন। তিনি পিছিয়ে পড়া শ্রেণীর মানুষের কল্যাণ এবং সামাজিক কুপ্রথা দূর করার কাজে নিজেকে উৎসর্গ করেছিলেন। তিনি সংবিধানে সামাজিক ক্ষমতায়ণের সংস্থান রাখতে জোরালো সওয়াল করেছিলেন। ঠিক এ কারণেই তাঁকে ভারতীয় সংবিধানের স্থপতি বলে গণ্য করা হয়। এটা অত্যন্ত আনন্দের বিষয় যে, ৬০ বছর আগে স্বাধীনতার সময় থেকে জামাইকা গণতন্ত্রের আদর্শগুলি অক্ষরে অক্ষরে পালন করে আসছে। জামাইকার গণ-প্রশাসনিক ব্যবস্থায় মহিলাদের ক্রমবর্ধমান অংশগ্রহণ অন্যান্যদের কাছে অনুকরণীয় হয়ে উঠেছে। সেনাপ্রধান হিসেবে এক মহিলাকে নিযুক্ত করার জন্য আমি জামাইকাকে অভিনন্দন জানাই।
পর্যাপ্ত প্রাকৃতিক সম্পদ, কৌশলগত অবস্থান, তরুণ প্রজন্ম এবং নেতৃত্বদানে পারদর্শীতার দরুণ জামাইকা আরও বেশি আর্থিক সাফল্যের পথে এগিয়ে চলেছে। কোভিড-১৯ সংকট থেকে যখন সমগ্র বিশ্ব ধীরে ধীরে স্বাভাবিক ছন্দে ফিরে আসছে তখন বিশ্বের বৃহৎ অর্থনীতিগুলির মধ্যে ভারতে দ্রুততার সঙ্গে আর্থিক বিকাশের আভাস দেওয়া হয়েছে। স্বাধীনতার সময় থেকে আমাদের কৃষি উৎপাদনশীলতা কয়েকগুণ বেড়েছে। ভারত এখন খাদ্যশস্য রপ্তানীকারক দেশ হয়ে উঠেছে। শুধু তাই নয়, বিশ্বের ঔষধালয় হিসেবেও ভারতের পরিচিতি ক্রমবর্ধমান।
ভারতে পুনর্নবীকরণযোগ্য শক্তি উৎপাদন ক্ষমতা ১৫০ গিগাওয়াট ছাড়িয়েছে। ২০৩০-এর মধ্যে ৪৫০ গিগাওয়াট এ ধরণের শক্তি উৎপাদনের লক্ষ্য স্থির হয়েছে। সারা বিশ্বে সৌর বিদ্যুতের ব্যবহার বাড়াতে আন্তর্জাতিক সৌরজোট গঠনে ভারত অগ্রণী ভূমিকা নিয়েছে। মহাকাশ কর্মসূচিতেও ভারত কয়েক ধাপ অগ্রগতি করেছে। ভারত বিশ্বের অল্প সংখ্যক কয়েকটি দেশের তালিকায় জায়গা করে নিয়েছে, যারা মঙ্গল গ্রহের কক্ষপথে অভিযান পরিচালনা করেছে।
ভারত জ্ঞান ভিত্তিক অর্থনীতি হয়ে উঠতে অঙ্গীকারবদ্ধ। আজ ভারত কৃত্রিম বুদ্ধিমত্তা, মেশিন লার্নিং প্রভৃতি ক্ষেত্রে চতুর্থ বিপ্লবের লক্ষ্যে গবেষণা ও উন্নয়নমূলক কাজে অগ্রণী ভূমিকা নিয়েছে। ভারত স্টার্টআপ এবং সৃজনশীল প্রযুক্তির ক্ষেত্রে হাব হয়ে উঠছে।
আমাদের জাতীয় শিক্ষানীতি ২০২০ প্রকাশ করা হয়েছে। বিদেশেও ইন্ডিয়ান ইন্সটিটিউট অফ টেকনোলজি চালু করার পরিকল্পনা নেওয়া হচ্ছে। এ ধরণের প্রতিষ্ঠান গড়ে তোলার ক্ষেত্রে জামাইকা আগ্রহ প্রকাশ করায় আমি অত্যন্ত আনন্দিত। আমাদের জাতীয় শিক্ষানীতিতে দেশের অগ্রণী কলেজ ও বিশ্ববিদ্যালয়গুলিতে বিদেশী ছাত্রছাত্রীদের টেকনিক্যাল কোর্সে পঠন-পাঠনের সুযোগ করে দেওয়া হয়েছে। জামাইকার ছাত্রছাত্রীরা এই সুযোগ গ্রহণ করবে বলেই আমার বিশ্বাস।
আমরা সবকা সাথ, সবকা বিকাশ, সবকা বিশ্বাস ও সবকা প্রয়াসের যে দৃষ্টিভঙ্গী গ্রহণ করেছি তার উদ্দেশ্যই হল প্রত্যেক নাগরিককে এই প্রয়াসে সামিল করে উন্নয়নের এক আদর্শ রূপরেখা প্রণয়ন করা।
বসুধৈব কুটুম্বকম বা সমগ্র বিশ্বই এক পরিবার- এই আদর্শকে পাথেয় করে ভারত মহামারীর সময় ১০০-টিরও বেশি দেশে চিকিৎসা সহায়তা দিয়েছে। এমনকি জামাইকা সহ বহু দেশে কোভিড-১৯ টিকা সরবরাহ করেছে।
বৃহৎ কয়েকটি আর্থিক শক্তিধর দেশের কাছাকাছি কৌশলগত অবস্থান, ইংরাজিতে পারদর্শী নবীন প্রজন্মের প্রতিভা এই দেশটিকে জ্ঞান ভিত্তিক যোগাযোগের মাধ্যম হিসেবে বড় সুযোগ করে দিয়েছে। জামাইকা ২০৩০-এর মধ্যে সাধারণ মানুষের ক্ষমতায়ণ, তাদের সুরক্ষা, এক ন্যায়সঙ্গত সমাজ ব্যবস্থা গড়ে তোলা এবং সমৃদ্ধ অর্থনৈতিক ব্যবস্থায় রূপান্তরিত হতে যে পরিকল্পনা গ্রহণ করেছে তাতে ভারতও অভিন্ন দৃষ্টিভঙ্গী প্রকাশ করে। কারিগরি দক্ষতা, জ্ঞান ও অভিজ্ঞতার ক্ষেত্রে জামাইকার সঙ্গে অংশীদারিত্ব গড়ে তুলতে ভারত প্রস্তুত। জামাইকার অগ্রণী ব্যবসায়ীরা ভারত থেকে বিভিন্ন কারিগরি সহায়তা নিচ্ছেন। কার্বন নিঃসরণের পরিমাণ কমাতে আন্তর্জাতিক সৌরজোটের মাধ্যমে ভারত ও জামাইকা অংশীদারিত্ব গড়ে তুলেছে। এমনকি রেল ও কৃষিক্ষেত্রে অংশীদারিত্বের প্রভূত সম্ভাবনা রয়েছে। জনসংখ্যা ৩০ লক্ষের কম হওয়া সত্ত্বেও অলিম্পিক, ওয়ার্ল্ড চ্যাম্পিয়নশিপ ও অন্যান্য গুরুত্বপূর্ণ আন্তর্জাতিক প্রতিযোগিতায় অ্যাথলেটিক্সে জামাইকার কর্তৃত্ব তারিফ করার মতো। খেলাধুলা বিশেষ করে, অ্যাথলেটিক্সে জামাইকার যে বিপুল অভিজ্ঞতা রয়েছে ভারত তা থেকে শিখতে আগ্রহী। সঙ্গীত ও বিনোদন ক্ষেত্রে পারস্পরিক সহযোগিতা একে অপরের দেশকে আরও সমৃদ্ধ করবে। দুই দেশের মধ্যে আতিথেয়তা ও পর্যটন ক্ষেত্রে সহযোগিতার প্রভূত সম্ভাবনা রয়েছে।
বিভিন্ন বিষয়ে দুই দেশের অভিন্ন দৃষ্টিভঙ্গী পারস্পরিক স্বার্থবাহী হবে বলে আমার বিশ্বাস। আমরা কূটনৈতিক সম্পর্ক স্থাপনের ৬০-তম বর্ষ পূর্তি উদযাপন করছি। তাই আমাদের উচিত ক্রমবর্ধমান অংশীদারিত্ব, মৌলিক রীতি-নীতি এবং অভিন্ন মূল্যবোধ থেকে আরও অনুপ্রাণিত হওয়া। আমাদের অংশীদারিত্ব না কেবল দুই দেশের মানুষের জন্য এক উজ্জ্বল ভবিষ্যতের দিশা দেখাবে সেইসঙ্গে এক সঙ্ঘবদ্ধ, মানবিক ও সমৃদ্ধ বিশ্ব গঠনেও সুদূরপ্রসারী ভূমিকা নেবে। এ প্রসঙ্গে আমি জাতির জনক মহাত্মা গান্ধীর একটি উদ্ধৃতি দিতে চাই। গান্ধীজি বলেছিলেন, আমি আমার দেশের জন্য এমন স্বাধীনতা চাই যা থেকে অন্য দেশগুলি কিছু শিখতে পারবে যাতে আমরা মানবজাতির স্বার্থে সম্পদের পূর্ণ সদ্ব্যবহার করতে পারি।
এই কথাগুলি বলে সংসদে উভয় কক্ষের যৌথ অধিবেশনে আমাকে ভাষণ দেওয়ার সুযোগ করে দেওয়ার জন্য আমি অধ্যক্ষা মহোদয়াকে ধন্যবাদ জানাই। আপনাদের সঙ্গে আমার চিন্তা-ভাবনা ভাগ করে নিতে পেরে আমি অত্যন্ত আনন্দিত। আমাদের দুই মহান গণতান্ত্রিক দেশ বন্ধুত্ব, সহযোগিতা ও সমৃদ্ধির নতুন উচ্চতায় পৌঁছবে, আমি এই কামনা করি।
ধন্যবাদ !
CG/BD/NS
(Visitor Counter : 59